cometadata/datacite-titles-descriptions-related-identifiers huggingface dataset:
DOI: 10.14457/cu.the.2007.1713
title: คุณภาพของระบบรายงานสาเหตุการตายของโรงพยาบาลสมเด็จพระปิ่นเกล้า ปี พ.ศ. 2550

description: ศึกษาคุณภาพของระบบรายงานสาเหตุการตายของโรงพยาบาล สมเด็จพระปิ่นเกล้า ปี พ.ศ. 2550 ใช้รูปแบบการศึกษาเชิงพรรณนา ณ จุดเวลาใดเวลาหนึ่ง โดยใช้แบบบันทึก ในการเก็บรวบรวมข้อมูลจำนวน 561 ราย จากมรณบัตร หนังสือรับรองการตาย ข้อมูลการตายจากสำนักนโยบายและยุทธศาสตร์ นำมาเปรียบเทียบกับแฟ้มเวชระเบียนของผู้ป่วยที่เสียชีวิตระหว่างวันที่ 1 มกราคม พ.ศ. 2550 ถึงวันที่ 30 กันยายน พ.ศ. 2550 ทำการวิเคราะห์ข้อมูล หาร้อยละ ฐานนิยม และ หาความสอดคล้องโดยสถิติ Kappa ผลการศึกษาพบว่า มีผู้ป่วยเสียชีวิตจำนวน 561 ราย เป็นเพศชาย 51.16% เพศหญิง 48.84% อายุเฉลี่ย 65.98 ปี (SD=19.90) คุณภาพของระบบรายงานสาเหตุการตาย ด้านความครบถ้วนของจำนวนผู้ป่วยที่เสียชีวิต พบว่า ข้อมูลการตายที่ได้จากสำนักนโยบายและยุทธศาสตร์ พบข้อมูลมากที่สุด (99.82%) รองลงมาได้แก่ แฟ้มเวชระเบียน (97.5%) หนังสือรับรองการตาย (95.72%) และมรณบัตร (95.19%) ด้านความถูกต้องของการบันทึกสาเหตุการตาย พบว่า สาเหตุการตายที่เลือกจากหนังสือรับรองการตายมาบันทึกในมรณบัตรเลือกได้ถูกต้อง 89.13% และสาเหตุการตายในมรณบัตรถูกต้องตรงกับแฟ้มเวชระเบียน 57.04% และพบการใช้คำแสดงรูปแบบการตายบันทึกสาเหตุการตายในมรณบัตร 13.76% สาเหตุการตายในหนังสือรับรองการตายถูกต้องตรงกับแฟ้มเวชระเบียน 50.75% และลักษณะที่ทำให้บันทึกสาเหตุการตายในหนังสือรับรองการตายไม่ถูกต้องคือ บรรทัดล่างสุดไม่ใช่สาเหตุการตาย ด้านความสอดคล้องกันของสาเหตุการตายเมื่อเปรียบเทียบกับแฟ้มเวชระเบียน ตามรหัส ICD-10 3 digits พบว่าในภาพรวม มรณบัตรมีความสอดคล้อง 57.22% โดยมีความสอดคล้องกันในระดับ “ปานกลาง” (Kappa = 0.512, p &lt; 0.001) หนังสือรับรองการตาย มีความสอดคล้อง 50.27% โดยมีความสอดคล้องกันในระดับ “พอใช้” (Kappa = 0.361, p &lt; 0.001) ทั้งมรณบัตร หนังสือรับรองการตาย และแฟ้มเวชระเบียน มีความสอดคล้องกัน 35.12% โดยสาเหตุการตายที่ระบุได้สอดคล้องกันมากที่สุด ได้แก่ มะเร็งระบบสืบพันธุ์สตรี มะเร็งหลอดอาหาร ลูคีเมีย และมะเร็งเต้านม สิ่งที่ควรปรับปรุงคือ หน่วยงานและผู้ที่เกี่ยวข้องกับระบบรายงานสาเหตุการตาย ควรมีการประชุมเพื่อหาแนวทางในการพัฒนาคุณภาพของข้อมูลสาเหตุการตาย พร้อมกับอบรมความรู้เรื่องการเขียนสาเหตุการตาย รหัส ICD-10 การรายงานสาเหตุการตายและเวชระเบียน ให้กับแพทย์และผู้ที่เกี่ยวข้องเพื่อให้ได้ข้อมูลสาเหตุการตายที่ถูกต้องและมีประสิทธิภาพต่อไป
DOI: 10.14457/cu.the.2007.1714
title: การประยุกต์ใช้เทคนิค AHP ในการประเมินทางเลือกสำหรับการขนส่งผลิตภัณฑ์เหล็ก

description: การวิจัยนี้เป็นการนำเอากระบวนการลำดับชั้นเชิงวิเคราะห์มาประยุกต์ใช้ในการประเมินทางเลือก สำหรับการขนส่งผลิตภัณฑ์เหล็กด้วยรถบรรทุก ระหว่างการลงทุนเองกับการจัดจ้างภายนอกในเขตกรุงเทพและปริมณฑลและภาคตะวันออก ซึ่งเป็นกลุ่มลูกค้าหลักของบริษัทที่ศึกษา การเก็บรวบรวมข้อมูลใช้วิธีการสำรวจข้อมูลด้วยแบบสอบถามและสัมภาษณ์โดยผู้วิจัย แบบสอบถามมีทั้งหมด 3 ชุด โดยชุดที่ 1 และชุดที่ 2 แบ่งประชากรเป็น 2 กลุ่ม คือ ลูกค้า และผู้ประกอบการในธุรกิจเหล็ก สำหรับชุดที่ 1 มีวัตถุประสงค์เพื่อหาปัจจัยที่มีอิทธิพลต่อการตัดสินใจในการประเมินทางเลือกสำหรับการขนส่ง โดยการให้คะแนนความสำคัญของแต่ละปัจจัย เพื่อเลือกปัจจัยที่มีคะแนนความสำคัญสูงมาพิจารณาและตัดปัจจัยที่ไม่จำเป็นออกไป สำหรับชุดที่ 2 มีวัตถุประสงค์เพื่อหาระดับความสำคัญของแต่ละปัจจัยที่มีอิทธิพลต่อการตัดสินใจ ในการประเมินทางเลือกสำหรับการขนส่ง โดยการวินิจฉัยเปรียบเทียบความสำคัญของปัจจัยทีละคู่ สำหรับชุดที่ 3 มีวัตถุประสงค์เพื่อหาระดับความสำคัญของทางเลือกที่มีผลต่อแต่ละปัจจัย โดยให้ผู้ประกอบการลงคะแนนแบบเป็นสัดส่วนร้อยละ ผลที่ได้จากการวิจัยครั้งนี้พบว่า ปัจจัยที่มีความสำคัญในการประเมินทางเลือกสำหรับการขนส่งคือ ความตรงต่อเวลา ความเสียหายหรือสูญหายของสินค้า การดูแลรักษาสภาพสินค้า การจัดส่งสินค้าถูกสถานที่ กรณีส่งสินค้าเร่งด่วน การติดต่อประสานงานกับลูกค้า ความปลอดภัยและจำนวนรถที่ใช้ สำหรับทางเลือก สำหรับการขนส่งที่เหมาะสมที่สุดในมุมมองของผู้ประกอบการคือ การใช้รถของบริษัทโดยลงทุนทรัพย์สินและจ้างคนขับเอง
DOI: 10.14457/cu.the.2007.1715
title: กระบวนการลำดับชั้นเชิงวิเคราะห์สำหรับการตัดสินใจมีรถขนส่งของตนเอง

description: ประยุกต์ใช้กระบวนการลำดับชั้นเชิงวิเคราะห์ (Analytic hierarchy process) ในตัดสินใจมีรถขนส่งของตนเอง โดยมีกรณีศึกษาเป็นบริษัทผู้ให้บริการด้านโลจิสติกส์ กระบวนการลำดับชั้นเชิงวิเคราะห์เป็นกระบวนการสนับสนุนการตัดสินใจที่มีเหตุผล สามารถใช้ในการตัดสินใจที่เกี่ยวข้องกับปัจจัยทั้งเชิงปริมาณและปัจจัยเชิงคุณภาพ นอกจากนี้ยังสามารถวัดความสอดคล้องของการตัดสินใจในแต่ละปัจจัย งานวิจัยได้พิจารณาทางเลือกของขนาดขนส่งของตนเอง โดยได้พิจารณาปัจจัยต่างๆ ดังนี้ คุณภาพการขนส่ง ความพร้อมของบุคลากร ต้นทุนการขนส่ง ความพร้อมในการขนส่ง การควบคุมการขนส่ง การแข่งขันในตลาดและขยายธุรกิจ การตรวจสอบติดตามขนส่ง และภาพลักษณ์บริษัทและโฆษณาการวิจัยได้นำปัจจัยและทางเลือกมาพัฒนาเป็น โครงสร้างแผนภูมิลำดับชั้นตามกระบวนการลำดับชั้นเชิงวิเคราะห์ ผลการวิเคราะห์พบว่า ผู้ตัดสินใจให้ความสำคัญกับปัจจัยตามลำดับความสำคัญ ดังนี้ คุณภาพการขนส่ง ความพร้อมของบุคลากร ต้นทุนการขนส่ง ความพร้อมในการขนส่ง การควบคุมการขนส่ง การแข่งขันในตลาดและขยายธุรกิจ การตรวจสอบติดตามขนส่ง และภาพลักษณ์บริษัทและโฆษณา
DOI: 10.14457/cu.the.2007.1716
title: ความเครียดของสตรีวัยหมดระดูที่มารับบริการที่คลินิกวัยหมดระดูของโรงพยาบาลราชวิถี

description: ศึกษาความเครียดของสตรีวัยหมดระดูที่มารับบริการที่คลินิกวัยหมดระดูของโรงพยาบาลราชวิถี จำนวน 382 คน โดยใช้เครื่องมือ แบบวัดสถานการณ์ที่ก่อให้เกิดความเครียดในชีวิตประจำวัน (Life distress inventory) และแบบประเมินอาการขาดฮอร์โมน (Objective Measurement of Hormone Deficiency) และแบบวัดสัมพันธภาพของคู่สมรสของสตรีวัยหมดระดวิเคราะห์ข้อมูลโดยใช้โปรแกรม SPSS for Windows 13 สถิติที่ใช้ในการวิเคราะห์ข้อมูลคือ ค่าร้อยละ ค่าเฉลี่ย ส่วนเบี่ยงเบนมาตรฐาน t-test, Pearson's correlation coefficient, One-way ANOVA, และ Mutiple regression analysis ผลการวิจัยพบว่า สตรีวัยหมดระดูส่วนใหญ่ 40.1% เครียดเล็กน้อยและสตรีวัยหมดระดูมีความเครียดเฉลี่ย 21.54 ซึ่งอยู่ในระดับมีความเครียดปานกลาง ปัจจัยที่มีความสัมพันธ์กับความเครียด ได้แก่ อายุผู้ป่วย อายุสามี รายได้ผู้ป่วย อายุการมีประจำเดือนครั้งสุดท้าย ภาวะการขาดฮอร์โมน โดยอายุผู้ป่วย อายุสามี รายได้ผู้ป่วย อายุการมีประจำเดือนครั้งสุดท้าย มีความสัมพันธ์ทางลบกับความเครียด และภาวะการขาดฮอร์โมนมีความสัมพันธ์ทางบวกกับความเครียด อย่างมีนัยสำคัญทางสถิติที่ ระดับ 0.05 เมื่อเปรียบเทียบปัจจัยส่วนบุคคลด้านการมีโรคประจำตัว การศึกษา อาชีพ ความเพียงพอของรายได้ กับคะแนนความเครียดพบว่า สตรีวัยหมดระดูที่โรคประจำตัว การศึกษา อาชีพ ความเพียงพอของรายได้แตกต่างกัน มีความแตกต่างของคะแนนความเครียด อย่างมีนัยสำคัญทางสถิติที่ระดับ 0.05 และ จากการศึกษาเป็นรายคู่ พบว่า สตรีวัยหมดระดูที่มีการศึกษาต่ำกว่าปริญญาตรีมีคะแนนความเครียดสูงกว่าสตรีวัยหมดระดูที่มีการศึกษาระดับปริญญาตรีและสูงกว่า สตรีวัยหมดระดูที่ไม่ได้ทำงานมีคะแนนความเครียดสูงกว่าสตรีวัยหมดระดูที่มีอาชีพรับจ้าง สตรีวัยหมดระดูที่มีรายได้ไม่พอใช้มีคะแนนความเครียดสูงกว่าสตรีวัยหมดระดูที่มีรายได้พอใช้ และเหลือเก็บ และสตรีวัยหมดระดูที่มีรายได้แต่ไม่มีเก็บมี้มีคะแนนความเครียดสูงกว่า สตรีวัยหมดระดูที่มีรายได้เหลือเก็บ จากการวิเคราะห์ถอถอยเชิงพหุพบว่าปัจจัยที่ทำนายความเครียดของสตรีวัยหมดระด ได้แก่ ภาวะการขาดฮอร์โมน อายุผู้ป่วย รายได้ผู้ป่วย ภาวะการขาดฮอร์โมนสามารถทำนายความเครียดของสตรีวัยหมดระดูได้ 37% เพิ่มตัวแปรอายุของผู้ป่วย สามารถทำนายความเครียดได้ 40% และเมื่อเพิ่มปัจจัยรายได้ผู้ป่วยสามารถทำนายความเครียดได้ 42%
DOI: 10.14457/tu.the.2018.255
title: อิทธิพลของ reviewer ในสื่อออนไลน์กับการตัดสินใจเลือกเดินทางท่องเที่ยวในจังหวัดที่เป็นจุดหมายปลายทางในประเทศไทย

description: การท่องเที่ยวถือเป็นอุตสาหกรรมขนาดใหญ่ที่ขับเคลื่อนเศรษฐกิจประเทศไทย และในปัจจุบัน ทั้งภาครัฐและเอกชนให้ความสำคัญเป็นอย่างมากในการสนับสนุนให้คนไทยท่องเที่ยวในประเทศไทย และในปัจจุบันนี้อินเตอร์เนตและสื่อออนไลน์เข้ามามีบทบาทต่อคนยุคใหม่เป็นอย่างมาก สื่อออนไลน์มีส่วนช่วยในการสนับสนุนให้คนไทยท่องเที่ยวมากยิ่งขึ้น โดยคนบางกลุ่มมีความชื่นชอบในการเผยแพร่ประสบการณ์ที่ตัวเองได้ท่องเที่ยวมาให้กับผู้อื่น ทำให้เป็นการเชิญชวน และส่งเสริมให้ผู้คนได้รู้จักสถานที่ท่องเที่ยวต่างๆ ที่สวยงามในประเทศไทยงานวิจัยฉบับนี้มีวัตถุประสงค์เพื่อศึกษาถึงความสัมพันธ์ระหว่างการเปิดรับข้อมูลข่าวสารความคิดเห็นจากนักรีวิวและการตัดสินใจในการเดินทางท่องเที่ยว และเพื่อศึกษาความสัมพันธ์ระหว่างตัวแปรของนักท่องเที่ยวและการตัดสินใจในการเดินทางท่องเที่ยว เพื่อให้ทราบถึงความสัมพันธ์ของการเปิดรับข้อมูลข่าวสารความคิดเห็นจากนักรีวิวของนักท่องเที่ยวชาวไทย ข้อมูลของนักท่องเที่ยวชาวไทย และการตัดสินใจเลือกสถานที่ท่องเที่ยวในประเทศไทยของนักท่องเที่ยวชาวไทย ว่ามีความสัมพันธ์กันหรือไม่และเป็นแนวทางสำหรับผู้ที่สนใจศึกษาและค้นคว้า เพื่อที่จะสามารถนำข้อมูลไปประกอบการพัฒนา โดยงานวิจัยนี้เป็นการวิจัยเชิงปริมาณ (Quantitative Research) ด้วยวิธีการวิจัยเชิงสารวจ (Survey Research) โดยกลุ่มเป้าหมายที่ทาการศึกษา คือ ผู้ที่เคยใช้สื่อออนไลน์ในการสืบค้นข้อมูลข่าวสารการท่องเที่ยวที่มีอายุ 18ปีขึ้น กำหนดพื้นที่การอยู่อาศัยในเขตจังหวัดกรุงเทพมหานคร พิจารณาจากประชากรที่มีภูมิลำเนาเดิม หรือการมาอยู่อาศัยเพื่อการทำงานที่มีระยะการอยู่มากกว่า 6 เดือน และเป็นผู้ที่มีรายได้ที่สามารถใช้จ่ายได้จริง และรวมถึงผู้ที่เดินทางด้วยตนเอง ทั้งแบบเดี่ยวและแบบกลุ่มผลวิจัยพบว่าลักษณะทั่วไปของกลุ่มตัวอย่างโดยส่วนใหญ่นักท่องเที่ยวเป็นเพศหญิง มีอายุในช่วงระหว่าง 25 – 35ปี มีรายได้เฉลี่ยต่อเดือน 10,000 – 30,000 บาท ในช่วงเวลา 1 ปีที่ผ่านมาได้ท่องเที่ยวในประเทศไทย 1 - 3 ครั้ง และใช้เวลาในการท่องเที่ยว 3 วัน 2 คืน และมักจะเดินทางกับครอบครัวเพื่อท่องเที่ยวในสถานที่ท่องเที่ยวทางทะเล รวมประเภทเกาะ และหาด และชื่นชอบในการท่องเที่ยวในภาคใต้ โดยค่าใช้จ่ายเฉลี่ยต่อครั้ง ต่อคน ต่อวัน จะอยู่ที่ 1,001 – 3,000 บาท โดยกลุ่มตัวอย่างมีการเปิดรับข้อมูลเกี่ยวกับการท่องเที่ยวในประเทศไทยผ่านสื่อออนไลน์จากช่องทาง google มากที่สุด รองลงมาคือ Facebook และ website Pantip ตามลำดับ ซึ่งจะใช้สื่อออนไลน์เพื่อต้นหาข้อมูลแหล่งท่องเที่ยวมากที่สุด รองลงมาคือ ค้นหาข้อมูลที่พัก หรือสำรองที่พัก และค้นหาข้อมูลการเดินทาง หรือสำรองพาหนะในการเดินทาง กลุ่มผู้ตอบแบบสอบถามส่วนใหญ่มักชื่นชอบข้อมูลในรูปแบบ บล็อก/ กระทู้รีวิวความคิดเห็นของผู้ที่เคยใช้บริการโดยละเอียด คิดเป็นร้อยละ 47 และบล็อก/ กระทู้รีวิวสถานที่ท่องเที่ยวโดยเน้นไปทางการโพสต์รูปภาพเป็นหลัก ร้อยละ 41.5ในด้านของข้อมูลนักท่องเที่ยว นักรีวิวประเภท Macro-influencers มีผลต่อการตัดสินใจของเพศหญิงอยู่ในระดับมากกว่าเพศชาย และอายุ รูปแบบการเดินทาง ค่าใช้จ่ายโดยเฉลี่ยต่อคน ต่อวัน ต่อครั้ง ที่ต่างกับมีผลต่อการตัดสินใจที่แตกต่างกันเมื่อได้รับข้อมูลข่าวสารจากนักรีวิวประเภท Macro-influencers
DOI: 10.14457/tu.the.2018.256
title: ทัศนคติและปัจจัยความสำเร็จของระบบสารสนเทศที่มีอิทธิพลต่อความพึงพอใจในการใช้บริการ Netflix ในแต่ละ generation

description: จากการศึกษาวิจัยถึงทัศนคติและปัจจัยความสำเร็จของระบบสารสนเทศที่มีอิทธิพลต่อความพึงพอใจในการใช้บริการ Netflix ในแต่ละ Generation มีวัตถุประสงค์เพื่อศึกษาถึงปัจจัยความสำเร็จของระบบสารสนเทศที่มีอิทธิพลต่อความพึงพอใจของผู้ใช้งาน Netflix ปัจจัยด้านคุณภาพระบบ (System Quality) ปัจจัยทางด้านคุณภาพสารสนเทศ (Information Quality) ปัจจัยด้านคุณภาพบริการ (Service Quality) รวมถึงความพึงพอใจของผู้ใช้งาน (User Satisfaction) ตามแนวคิดเกี่ยวกับแบบจำลองความสำเร็จในการใช้ระบบสารสนเทศ (Information System Success Model: IS Success Model) และความแตกต่างด้านประชากรศาสตร์ที่มีผลต่อการความพึงใจ Netflix จำแนกตามลักษณะของประชากรศาสตร์ เช่น เพศ อายุ รวมถึงทัศนคติในการใช้งาน Netflix ของผู้ใช้บริการในแต่ละ Generation ซึ่งงานวิจัยนี้ได้ทำการวิจัยในรูปแบบการสัมภาษณ์เชิงลึก (In-depth Interview) โดยมีประเด็นคำถามสำหรับกลุ่มผู้ใช้บริการ Netflix ในแต่ละ Generation คือ Generation Baby bloomer Generation X และ Generation Y คือ พฤติกรรมในการใช้บริการ Netflix และปัจจัยด้านส่วนประสมทางการตลาด (4P’s) ได้แก่ ผลิตภัณฑ์ (Product) ราคา (Price) ช่องทางการจัดจำหน่าย (Place) และการส่งเสริมการตลาด (Promotion) และรูปแบบเชิงสำรวจ (Survey Research) ผ่านการตอบแบบสอบถามโดยมีกลุ่มตัวอย่างทั้งสิ้น 384 ตัวอย่างผลการวิจัยพบว่าปัจจัยที่มีผลต่อความพึงพอใจในการใช้บริการ Netflix มีจำนวน 3 ปัจจัย ดังนี้ ประโยชน์ที่ได้รับ (Net Benefits) ปัจจัยด้านคุณภาพของข้อมูล (Information Quality) และปัจจัยด้านคุณภาพของระบบ (System Quality) ในขณะเดียวกันปัจจัยด้านคุณภาพของการบริการ (Service Quality) และปัจจัยด้านการดำเนินเสนอ (Presentation) ไม่ส่งผลต่อความพึงพอใจของผู้ใช้บริการ Netflixนอกจากนี้สำหรับปัจจัยด้านลักษณะทางประชากรศาสตร์ด้านเพศ และอายุ หลังจากการวิเคราะห์ผลทางสถิติ พบว่าเพศที่แตกต่างกันไม่ส่งผลต่อความพึงพอใจในการใช้บริการ Netflix และอายุที่แตกต่างกันส่งผลต่อความพึงพอใจในการใช้บริการ Netflix
DOI: 10.14457/tu.the.2018.257
title: แผนธุรกิจผลิตภัณฑ์อาหารเสริมเห็ดสมุนไพรบำรุงสุขภาพสารสกัดจากถั่งเช่า

description: ในปัจจุบันผู้บริโภคแสวงหาผลิตภัณฑ์หรือส่วนผสมจากธรรมชาติมากขึ้น นั่นเองที่ทำให้ผู้บริโภคยินดีที่จะรับประทานสมุนไพรหรือยาจากธรรมชาติ มากกว่ายาที่เกิดจากการสังเคราะห์ เห็ดสมุนไพร หรือเห็ดเป็นยา คือทางเลือกหนึ่งของผู้บริโภค ซึ่งเป็นเห็ดที่ได้รับการเพาะปลูกเพื่อให้มีโปรตีนสูง วิตามิน สารต้านอนุมูลอิสระและกรดอะมิโน เห็ดสมุนไพรเป็นที่รู้จักสำหรับการรักษาโรคภูมิแพ้ การอักเสบ บรรเทาโรคหอบหืด โรคหลอดลมอักเสบ และเพิ่มการทำงานของระบบประสาท เนื่องจากความสนใจของผู้บริโภคที่เพิ่มขึ้นสำหรับผลิตภัณฑ์อาหารเพื่อสุขภาพ ผลิตภัณฑ์เห็ดสมุนไพรจึงมีหลากหลายรูปแบบมากขึ้น รูปแบบการซื้อของผู้บริโภคที่มีต่ออาหารที่เป็นยารักษาโรค สะท้อนให้เห็นว่าผู้บริโภคมีแนวโน้มสูง ถั่งเช่าถือเป็นเห็ดชนิดหนึ่งที่ผู้บริโภคหันมาให้ความสนใจ ตามการคาดการณ์ล่าสุดพบว่าปริมาณความต้องการของถั่งเช่าธรรมชาติมีสูงขึ้นมากแต่ผลผลิตตามธรรมชาตินั้นค่อนข้างจำกัด ทำให้ราคาเพิ่มสูงขึ้น ถั่งเช่าในจีนได้รับการยกย่องว่าเป็นยาครอบจักรวาล อาทิคุณสมบัติของถั่งเช่าที่สามารถตอบสนองความต้องการของผู้บริโภคได้ คือทำให้อาการต่างๆเหล่านี้ดีขึ้น คือ การชะลอวัย โรคหืดหอบ มะเร็ง การเพิ่มประสิทธิภาพการออกกำลังกาย ไขมันในเลือดสูง การกดภูมิคุ้มกัน โรคตับ ไตวาย การทำหน้าที่ทางเพศที่ผิดปกติ เป็นต้นเมื่อความต้องการมีสูงมาก แต่ผลผลิตถั่งเช่าตามธรรมชาติมีไม่เพียงพอ จึงเป็นโอกาสในการทำธุรกิจในการเพาะถั่งเช่าให้ได้ค่าสารออกฤทธิ์ทางชีวภาพเทียบเท่าหรือสูงกว่าธรรมชาติ บริษัท เฮอร์บัล นิวทริชั่น เซ็นเตอร์ จำกัด จึงได้สรรสร้างผลิตภัณฑ์อาหารเสริมเห็ดสมุนไพรบำรุงสุขภาพสารสกัดจากถั่งเช่าภายใต้แบรนด์ CORDYMORE เพื่อตอบสนองความต้องการของผู้บริโภค บริษัทเป็นผู้เพาะถั่งเช่าเอง โดยการคัดเลือกสายพันธุ์และส่งตรวจค่าสารออกฤทธิ์ทางชีวภาพกับสถาบันของรัฐที่มีความน่าเชื่อถือ และว่าจ้างบริษัทรับจ้างผลิตสกัดถั่งเช่าออกมาในรูปแบบน้ำ บรรจุในแคปซูลเจล โดยมีลูกค้ากลุ่มเป้าหมายคือชายและหญิง ทั้งที่มีโรคประจำตัวและไม่มีโรคประจำตัว อายุ 30-65 ปี อันครอบคลุมวัยทำงานจนถึงวัยเกษียณ ซึ่งจากการวิจัยตลาดพบว่าผู้ตอบแบบสอบถามส่วนใหญ่รู้จักถั่งเช่า และมีความสนใจซื้อถั่งเช่าแบรนด์ใหม่ โดยผ่านช่องทางหน้าร้านที่เป็นตัวแทนจำหน่าย และ อีคอมเมิร์ช ด้านการเงินบริษัทระดมทุนโดยใช้ส่วนของเจ้าของจำนวน 2,000,000 อัตราการเติบโตของยอดขายในสถานการณ์ปกติคาดการณ์ไว้ที่ร้อยละ 7 บริษัทไม่มีต้นทุนการกู้ยืมทางการเงิน โดยคาดว่าจะคืนทุนใน 2.47 ปี หรือต้องขาย CORDYMORE ให้ได้จำนวน 4,560 ขวด จึงจะคุ้มทุน ราคาขายขวดละ 1,750 บาท บรรจุ 30 แคปซูล ผลสรุปจากงบการเงินพบว่า มูลค่าปัจจุบันสุทธิ (NPV) เป็นบวก ผลตอบแทนจากการลงทุน (IRR) มากกว่า WACC โดยให้ค่าผลตอบแทนจากการลงทุนร้อยละ 19.94 และ ต้นทุนถัวเฉลี่ยถ่วงน้ำหนักของเงินลงทุนร้อยละ 12.66 และมูลค่าปัจจุบันสุทธิ เท่ากับ 553,623 บาท ธุรกิจนี้จึงมีความเป็นไปได้ที่จะประสบความสำเร็จ
DOI: 10.14457/tu.the.2018.258
title: การเปรียบเทียบปัจจัยที่มีผลต่อความตั้งใจใช้ระบบการชำระเงินผ่านแอพพลิเคชั่นแรบบิตไลน์ เพย์ และทรูมันนี่ วอลเล็ทของผู้ใช้งานกลุ่มเจเนอเรชั่นเอ็กซ์ในเขตกรุงเทพมหานคร

description: ปัจจุบัน Mobile Payment เป็นที่รู้จักกันอย่างแพร่หลายในประเทศไทย โดยได้รับแรงผลักดันจากสถาบันการเงิน และบริษัทฟินเทคต่างๆเพื่อพัฒนาด้านการชำระเงินให้แก่ผู้ลริโภคซึ่งจะพบว่าแนวโน้มของการชำระเงินออนไลน์มีการเติบโตอย่างรวดเร็ว สอดคล้องกับแนวคิดทางเศรษฐกิจที่มุ่งเน้นในเรื่อง สังคมไร้เงินสด หรือ Cashless Society จากการศึกษางานวิจัยในอดีต พบว่าการทำธุรกรรมออนไลน์ (Online Payment) หรือการใช้กระเป๋าเงินดิจิทัล (Mobile Wallet) มีผู้ให้ความสนใจทำการศึกษาอยู่เป็นจำนวนมาก แต่ยังไม่พบงานวิจัยที่มีการศึกษาเปรียบเทียบที่ส่งผลต่อความตั้งใจใช้บริการชำระเงินผ่านแอพพลิเคชั่นแรบบิต ไลน์ เพย์ และทรูมันนี่ วอลเล็ท ดังนั้นผู้วิจัยจึงมุ่งเน้นที่จะศึกษาปัจจัยทีส่งผลต่อการตั้งใจใช้บริการชำระเงิน โดยผ่านปัจจัยดังต่อไปนี้ การรับรู้คุณประโยชน์ การรับรู้ความง่ายต่อการใช้งาน การรับรู้ความเสี่ยง และความคาดหวังในประสิทธิภาพ โดยกลุ่มตัวอย่างที่ใช้ในการศึกษา คือ ผู้ใช้งานแอพพลิเคชั่น ในช่วงเจเนอเรชั่นเอ็กซ์ ที่ใช้แอพพลิเคชั่นแรบบิต ไลน์ เพย์ จำนวน 200 คน และผู้ใช้ทรูมันนี่ วอลเล็ท จำนวน 200 คน โดยการใช้แบบสอบถามออนไลน์ สถิติที่ใช้ในการวิเคราะห์ข้อมูล คือ สถิติเชิงพรรณนา ได้แก่ ค่าเฉลี่ย และส่วนเบี่ยงเบนมาตรฐาน และสถิติที่ใช้ในการวิเคราะห์ คือ การวิเคราะห์สมการถดถอยเชิงพหุผลการวิจัยพบว่า กลุ่มเจเนอเรชั่นเอ็กซ์ ที่มีช่วงอายุระหว่าง 38-53 ปี อาศัยอยู่ในเขตกรุงเทพมหานคร โดยส่วนใหญ่มีความตั้งใจใช้บริการชำระเงินผ่านแอพพลิเคชั่นที่เหมือนกัน แต่เมื่อนำมาศึกษาในแต่ละปัจจัย พบว่า การรับรู้ถึงคุณประโยชน์ และการรับรู้ความเสียง ส่งผลต่อความตั้งใจใช้บริการชำระเงินที่แตกต่างกัน ระหว่างแอพพลิเคชั่นแรบบิต ไลน์ เพย์ และทรูมันนี่ วอลเล็ท แต่ปัจจัยด้านความคาดหวังในประสิทธิภาพ เมื่อนำมาเปรียบเทียบระหว่างแรบบิต ไลน์ เพย์ และทรูมันนี่ วอลเล็ท จะพบว่าไม่ส่งผลต่อความตั้งใจใช้บริการชำระเงิน
DOI: 10.14457/tu.the.2018.259
title: แผนธุรกิจแพลตฟอร์มข้อสอบออนไลน์

description: ในปัจจุบันประเทศไทยมีการเติบโตทางด้านเทคโนโลยีและการสื่อสารอย่างต่อเนื่อง ส่งผลให้ผู้บริโภคในประเทศไทยสามารถเข้าถึงเทคโนโลยีและการสื่อสารผ่านอินเตอร์เน็ทได้ง่ายและสะดวกมากขึ้น ภาคการศึกษาเป็นส่วนนึงที่มีการเปลี่ยนแปลงอย่างรวดเร็ว ทำให้เกิดกระแสของสตาร์ทอัพในกลุ่มเทคโนโลยีการศึกษา หรือ EdTech ที่เข้ามาปรับปรุงหรือเพิ่มประสิทธิภาพในการเรียนรู้ของผู้บริโภค และสอดคล้องกับพฤติกรรมของคนรุ่นใหม่ที่นิยมศึกษาและเรียนรู้ผ่านช่องทางออนไลน์มากขึ้นผู้จัดทำได้มองเห็นถึงโอกาสในการธุรกิจด้านการศึกษา จึงได้นำเสนอผลิตภัณฑ์ แพลตฟอร์มข้อสอบออนไลน์ ภายใต้ชื่อแบรนด์ Test Tank เป็นแพลตฟอร์มที่ให้บริการข้อสอบและเฉลยแบบออนไลน์ ผ่านช่องทางเว็บไซต์และโมบายแอพพลิเคชั่น สำหรับผู้บริโภคที่ต้องการข้อสอบและเฉลย สำหรับการฝึกซ้อมการสอบแข่งขัน การพัฒนาเรียนรู้ เพื่อสามารถความมั่นใจก่อนการสอบจริง โดยเฉพาะอย่างยิ่งผู้บริโภคที่กำลังเตรียมตัวเพื่อสอบคัดเลือกในการศึกษาต่อในระดับอุดมศึกษาเพื่อให้เกิดความเข้าใจผู้บริโภคอย่างลึกซึ้ง ผู้จัดทำได้ทำการศึกษาพฤติกรรมและทัศนคติของผู้บริโภค และวางกลยุทธ์ในการดำเนินธุรกิจ ส่งมอบบริการและประสบกาณ์ที่ดีให้กับกลุ่มลูกค้าเป้าหมาย คือ กลุ่มนักเรียนระดับชั้นมัธยมศึกษาตอนปลาย ที่กำลังเตรียมตัวเพื่อเข้าสอบคัดเลือกและศึกษาต่อในระดับอุดมศึกษา ที่ในแต่ละปีมีไม่ต่ำกว่า 500,000 คน ซึ่งมีความต้องการข้อสอบพร้อมเฉลยละเอียดที่มีความละเอียด มีข้อสอบจำนวนมากในราคาที่เหมาะสม และมีความสะดวกสบายในการใช้งาน เพื่อใช้ในการฝึกซ้อมและพัฒนาตนเอง ให้พร้อมสำหรับการสอบแข่งขัน ดังนั้นผลิตภัณฑ์และบริการแพลตฟอร์มข้อสอบออนไลน์ จึงส่งมอบการให้บริการข้อสอบพร้อมเฉลยแบบออนไลน์ในปริมาณมากกว่า 2,000 ข้อ ที่สามารถทำได้จากทุกที่เวลา ผ่านอุปกรณ์คอมพิวเตอร์ แท็บเล็ต หรือสมาร์ทโฟน ในรูปแบบเช่าซื้อ (Subscription base) ผู้จัดทำได้วางกลยุทธ์ในการพัฒนาแพลตฟอร์มข้อสอบออนไลน์ ในการรองรับการให้บริการแก่กลุ่มลูกค้าเป้าหมาย ที่คาดว่าจะมีจำนวนไม่กว่า 15,000 บัญชีผู้ใช้งาน การวางแผนการจัดหาข้อสอบและเฉลย จึงไปถึงการส่งมอบบริการจนถึงมือของผู้บริโภค ให้ได้รับประสบการณ์ที่ดีสำหรับการลงทุนเริ่มต้นใช้เงินลงทุน 3,000,000 บาท ซึ่งจากการประเมินความคุ้มค่าและผลตอบแทนในการลงทุนในระยะเวลา 5 ปีพบว่ามีมูลค่าปัจจุบัน (NPV) เท่ากับ 4,284,138 บาท และมีอัตราผลตอบแทนภายใน (IRR) ร้อยละ 38 และปัจจัยที่จะช่วยธุรกิจประสบความสำเร็จตามเป้าหมายที่คาดการณ์ คือ คุณภาพและปริมาณของข้อสอบและเฉลยที่จะเป็นส่วนสำคัญในการดึงดูดให้ผู้บริโภคตัดสินใจซื้อ และสร้างรายได้ให้กับธุรกิจ
DOI: 10.14457/cu.the.2007.1717
title: การควบคุมการใช้อำนาจของแพทยสภาโดยศาลปกครอง

description: ศึกษาถึงลักษณะการใช้อำนาจทางปกครองของแพทยสภาในการควบคุม การประกอบวิชาชีพเวชกรรม ลักษณะและขอบเขตของการควบคุมตรวจสอบความชอบด้วยกฎหมายของการใช้อำนาจดังกล่าวโดยศาลปกครอง พร้อมทั้งศึกษาเปรียบเทียบในเรื่องดังกล่าวกับต่างประเทศ อันได้แก่ ประเทศอังกฤษและประเทศฝรั่งเศส โดยเน้นการศึกษาจากแนวคำวินิจฉัยของศาลเป็นสำคัญ จากการศึกษาพบว่า การควบคุมตรวจสอบความชอบด้วยกฎหมายของการใช้อำนาจทางปกครองของแพทยสภา ไม่ว่าจะเป็นการควบคุมโดยศาลปกครองในประเทศไทย การควบคุมโดยศาลปกครองในประเทศฝรั่งเศส หรือการควบคุมโดยศาลยุติธรรมในประเทศอังกฤษ องค์กรศาลมีอำนาจเข้าไปควบคุมตรวจสอบการกระทำทางปกครองของแพทยสภาได้ทั้งในส่วนที่เป็นการออกกฎ คำสั่งทางปกครอง หรือ คำวินิจฉัยชี้ขาดข้อพิพาทเกี่ยวกับการประพฤติผิดจริยธรรมหรือจรรยาบรรณแห่งวิชาชีพเวชกรรม (หรือที่ในประเทศฝรั่งเศส เรียกว่า “นิติกรรมทางตุลาการ”) ว่าเป็นไปโดยชอบด้วยกฎหมายหรือไม่ แต่จะมีลักษณะที่แตกต่างกันที่น่าสนใจในส่วนของคำวินิจฉัยชี้ขาดข้อพิพาท ซึ่งในประเทศฝรั่งเศสสามารถยื่นฟ้องคดีต่อกองเซย เดตา หรือสภาแห่งรัฐ (ซึ่งเทียบได้กับศาลปกครองสูงสุดในประเทศไทย) ได้โดยตรง แต่จะยื่นฟ้องได้เฉพาะในปัญหาข้อกฎหมายเท่านั้น โดยเกิดจากแนวคิดที่ว่าเมื่อข้อพิพาทดังกล่าวได้ผ่านการพิจารณาวินิจฉัยโดยองค์กรวินิจฉัยชี้ขาด ซึ่งมีองค์ประกอบเป็นผู้ทรงคุณวุฒิทั้งทางด้านการแพทย์และทางด้านกฎหมายแล้ว ปัญหาข้อเท็จจริงในเรื่องดังกล่าวจึงควรรับฟังเป็นยุติโดยผู้มีความรู้ความเชี่ยวชาญดังกล่าวแล้ว ซึ่งทำให้ การพิจารณาวินิจฉัยคดีดังกล่าวมีความรวดเร็วและสอดคล้องกับหลักการมอบอำนาจทางปกครองให้แก่องค์กรวิชาชีพ เป็นผู้ควบคุมตรวจสอบกันเอง พร้อมกับจำกัดบทบาทในการควบคุมตรวจสอบโดยองค์กรศาล ไว้เพียงในส่วนที่เป็นปัญหาข้อกฎหมายเท่านั้น ทั้งนี้ เพื่อให้เป็นไปตามหลักนิติรัฐและหลักการแบ่งแยกอำนาจนั่นเอง ผู้ศึกษาจึงได้เสนอให้มีการปรับแก้หลักเกณฑ์ในเรื่องดังกล่าวในส่วนของประเทศไทย ให้มีลักษณะเช่นเดียวกันกับประเทศฝรั่งเศสดังกล่าว
DOI: 10.14457/cu.the.2007.1718
title: ปัญหากฎหมายที่เกี่ยวข้องกับเทคโนโลยี Bit torrent

description: ศึกษาปัญหากฎหมายที่เกี่ยวข้องกับเทคโนโลยี Bit torrent โดยเฉพาะในเรื่องของการให้ความคุ้มครองงานอันมีลิขสิทธิ์จากการใช้งานเทคโนโลยีดังกล่าว จากการวิจัยพบว่า แม้ว่าพระราชบัญญัติลิขสิทธิ์ พ.ศ. 2537 จะสามารถปรับใช้หรือตีความขยายในกรณีการละเมิดลิขสิทธิ์โดยการใช้เทคโนโลยี Bit torrent ได้ แต่ยังไม่ครอบคลุมไปถึงความรับผิดของเจ้าของเว็บไซต์ (Tracker) ที่เปิดให้บริการเทคโนโลยีดังกล่าว เนื่องจากไม่มีความรับผิดละเมิดลิขสิทธิ์ทั้งทางตรงและทางอ้อม จึงเห็นได้ว่ากฎหมายลิขสิทธิ์ที่มีอยู่ในปัจจุบันไม่อาจครอบคลุมไปถึงประเด็นปัญหาใหม่ ที่มีความสลับซับซ้อนมากขึ้น ดังนั้น จึงควรพิจารณาแก้ไขเพิ่มเติมพระราชบัญญัติลิขสิทธิ์ พ.ศ. 2537 บางประการ เพื่อให้มีความชัดเจนแก่การปรับใช้กฎหมายให้เหมาะสมต่อไป ประเด็นปัญหาเรื่องการการรับ-ส่งข้อมูลที่เป็นการดูหมิ่นผู้อื่นหรือมีลักษณะอันลามก และปัญหาการรับ-ส่งข้อมูลที่มีไวรัส โดยการใช้เทคโนโลยี Bit torrent ปัจจุบันได้มีพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 ได้กำหนดให้ผู้นำเข้าสู่ระบบข้อมูลคอมพิวเตอร์ซึ่งข้อมูลคอมพิวเตอร์ดังกล่าว และการกระทำเพื่อให้การทำงานของระบบคอมพิวเตอร์ของผู้อื่นไม่สามารถทำงานได้ตามปกติ เป็นความผิด ประเด็นปัญหาเรื่องเขตอำนาจศาลในกรณีการละเมิดลิขสิทธิ์บนเครือข่ายอินเตอร์เน็ตโดยการใช้เทคโนโลยี Bit torrent ที่มีความเกี่ยวพันกับต่างประเทศ ซึ่งจะต้องพิจารณาก่อนว่าศาลไทยมีอำนาจในการพิจารณาพิพากษาคดีหรือไม่ อย่างไร ตามประมวลกฎหมายวิธีพิจารณาความแพ่ง ประมวลกฎหมายวิธีพิจารณาความอาญา และพระราชบัญญัติจัดตั้งศาลทรัพย์สินทางปัญญาและการค้าระหว่างประเทศ และวิธีพิจารณาคดีทรัพย์สินทางปัญญาและการค้าระหว่างประเทศ พ.ศ. 2539 นอกจากนี้ ประเด็นปัญหาเรื่องการให้ความคุ้มครองผู้ให้บริการอินเตอร์เน็ต (ISP) ปัจจุบันประเทศไทยยังไม่มีกฎหมายเกี่ยวกับการกำหนดขอบเขตความรับผิดและหน้าที่รับผิดชอบของผู้ให้บริการอินเตอร์เน็ต จึงอาจทำให้ต้องรับผิดเกินขอบเขตหน้าที่ที่ควรจะต้องรับผิดชอบต่อเจ้าของลิขสิทธิ์ จึงควรมีหลักกฎหมายดังกล่าวเพื่อความชัดเจนและเป็นการคุ้มครองผู้ให้บริการอินเตอร์เน็ต (ISP)
DOI: 10.14457/cu.the.2007.1719
title: การวางแผนการจัดการน้ำเสียของแหล่งท่องเที่ยวและชุมชนเมืองพัทยา

description: ศึกษาสภาพการพัฒนาและแนวโน้มการเกิดน้ำเสีย สภาพปัญหา การดำเนินการ และประสิทธิภาพการจัดการน้ำเสียในปัจจุบัน พร้อมทั้งศึกษาศักยภาพ เงื่อนไข และข้อจำกัดในการจัดการน้ำเสีย เพื่อเสนอแนะแนวทางการวางแผนการจัดการน้ำเสียของแหล่งท่องเที่ยวและชุมชนเมืองพัทยา สภาพการพัฒนาและแนวโน้มการเกิดน้ำเสียในเมืองพัทยามีสอดคล้องกับการพัฒนาการทางด้านการท่องเที่ยว จากการศึกษาสภาพปัญหา และประสิทธิภาพการจัดการน้ำเสียในปัจจุบัน พบว่า เมืองพัทยายังคงประสบปัญหาน้ำเสีย เห็นได้จากคุณภาพน้ำทะเลบริเวณหาดพัทยาและบริเวณนาเกลือต่ำกว่าเกณฑ์มาตรฐาน แสดงให้เห็นถึงความไม่มีประสิทธิภาพของแผนการจัดการน้ำเสียซึ่งไม่สอดคล้องกับการใช้ประโยชน์ที่ดิน ส่งผลให้เกิดความไม่คุ้มค่าทางด้านการใช้ทรัพยากรและไม่สอดคล้องกับปริมาณน้ำเสียที่เกิดขึ้นในพื้นที่ต่างๆ เมื่อวิเคราะห์ศักยภาพ เงื่อนไข และข้อจำกัด พบว่าเมืองพัทยามีศักยภาพในการจัดสรรงบประมาณเพื่อนำมาใช้ในการจัดการน้ำเสีย เนื่องจากมีการขยายตัวทางด้านการท่องเที่ยว ประชาชนเห็นความสำคัญของปัญหาน้ำเสีย มีองค์กร หน่วยงาน ที่รับผิดชอบในเรื่องการบำบัดน้ำเสียโดยตรง และยังได้รับการสนับสนุนจากรัฐบาล โดยเมืองพัทยามีข้อจำกัดและเงื่อนไขทางด้านลักษณะภูมิประเทศ และความสามารถในการรักษาสภาพแวดล้อมทางธรรมชาติ ซึ่งเป็นปัจจัยสำคัญในการเสนอแนวทางการจัดการน้ำเสีย ในการศึกษาครั้งนี้ ได้ศึกษาแนวทางการจัดการน้ำเสียโดยศึกษาการใช้ประโยชน์ที่ดินปัจจุบันและแนวโน้ม การขยายตัวของเมือง เพื่อคาดการณ์ปริมาณน้ำเสียที่จะเกิดขึ้นในอนาคต และวิเคราะห์ต้นทุนค่าก่อสร้าง และค่าดำเนินการของแนวทางการจัดการน้ำเสียให้มีความสอดคล้องกับความสามารถในการจ่ายค่าบริการบำบัดน้ำเสียเพื่อให้แผนการจัดการ น้ำเสียมีความเป็นไปได้ในการลงทุน ดังนั้น แผนการจัดการน้ำเสียของแหล่งท่องเที่ยวและชุมชนเมืองพัทยา มีวัตถุประสงค์เพื่อแก้ไขปัญหาน้ำเสียให้ครอบคลุมทั้งพื้นที่เขตผังเมืองรวมเมืองพัทยา โดยมุ่งให้ท้องถิ่นสามารถจัดการกับปัญหาน้ำเสียได้เอง โดยแผนการจัดการน้ำเสียมีความเชื่อมโยงกับการใช้ประโยชน์ที่ดิน และเสนอให้แนวทางการจัดการน้ำเสียในเมืองพัทยามีรูปแบบแบบผสมผสาน ระหว่างระบบบัดน้ำเสียรวมและระบบบำบัดน้ำเสียแบบติดกับที่ ซึ่งเป็นแนวทางที่มีความสอดคล้องกับงบประมาณในการจัดการน้ำเสีย ซึ่งท้องถิ่นสามารถจัดการได้เอง พร้อมทั้งนำมาตรการทางผังเมืองมาใช้ให้แผนการจัดการน้ำเสียนำไปสู่การปฏิบัติได้อย่างมีประสิทธิภาพ